**Αθήνα:** 16.06.2025

**Αρ. Πρωτ.:** 666

**ΔΕΛΤΙΟ ΤΥΠΟΥ**

**Εκτός ετήσιας οικονομικής ενίσχυσης μερίδα ατόμων με αναπηρία: Αλλαγές στο νομοσχέδιο του υπ. Οικονομικών ζητά η ΕΣΑμεΑ**

**Η ίδια κατηγορία ατόμων με αναπηρία δεν έχει λάβει ΑΚΟΜΑ την αύξηση 8% στα αναπηρικά επιδόματα**

**ΔΕΝ** περιλαμβάνονται στο νομοσχέδιο του υπ. Οικονομικών για την ετήσια οικονομική ενίσχυση 250 ευρώ όλα τα άτομα με αναπηρία: Συγκεκριμένα, οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και τα μέλη των οικογενειών τους (έμμεσα ασφαλισμένοι) οι οποίοι λαμβάνουν το εξωιδρυματικό επίδομα από το Φορέα στον οποίο υπηρετούν, καθώς και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ **ΔΕΝ** ανήκουν στους δικαιούχους, σύμφωνα με το άρθρο 72 του σχεδίου νόμου του υπουργείου Εθνικής Οικονομίας και Οικονομικών με τίτλο: «*Διασφάλιση δημοσιονομικής ισορροπίας: Μεταρρύθμιση πλαισίου δημοσιονομικής διαχείρισης - Τροποποίηση ν. 4270/2014 για την ενσωμάτωση της Οδηγίας (ΕΕ) 2024/1265 του Συμβουλίου της 29ης Απριλίου 2024 για την τροποποίηση της Οδηγίας 2011/85/ΕΕ σχετικά με τις απαιτήσεις για τα δημοσιονομικά πλαίσια των κρατών μελών και λοιπές διατάξεις*», που έχει τεθεί σε διαβούλευση.

Με έγγραφό της (επισυνάπτεται) η ΕΣΑμεΑ ζητά να τροποποιηθεί η διάταξη ώστε να συμπεριληφθούν στους δικαιούχους της ετήσιας οικονομικής ενίσχυσης των 250 ευρώ και οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και τα μέλη των οικογενειών τους (έμμεσα ασφαλισμένοι) οι οποίοι λαμβάνουν το εξωιδρυματικό επίδομα από το Φορέα στον οποίο υπηρετούν, καθώς και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ.

Επιπρόσθετα, σύμφωνα με το άρθρο 95 του ν.5043/2023, η αύξηση 8% των επιδομάτων που χορηγούνται σε άτομα με αναπηρία, με χρόνιες ή/και σπάνιες παθήσεις από τον Ηλεκτρονικό Εθνικό Φορέα Κοινωνικής Ασφάλισης (e - ΕΚΦΑ) και τον Οργανισμό Προνοιακών Επιδομάτων και Κοινωνικής Αλληλεγγύης (Ο.Π.Ε.Κ.Α.) από 1η Μαΐου 2023, **ΔΕΝ** έχει καλύψει όλα τα άτομα με αναπηρία, χρόνιες ή/και σπάνιες παθήσεις που λαμβάνουν επίδομα λόγω αναπηρίας. **Επισήμανση: αύξηση είχε να δοθεί από το 2011!**

 **Είχαν μείνει πάλι εκτός** οι εργαζόμενοι με αναπηρία που υπηρετούν σε Ν.Π.Δ.Δ. και Ο.Τ.Α. και λαμβάνουν το εξωιδρυματικό επίδομα (άτομα με παραπληγία, τετραπληγία και ακρωτηριασμούς) από το Φορέα στον οποίο υπηρετούν και οι συνταξιούχοι λόγω αναπηρίας που λαμβάνουν το επίδομα απόλυτης αναπηρίας από τον e-ΕΦΚΑ.

Η ΕΣΑμεΑ ζητά από το υπουργείο Οικονομικών να καταβληθεί **ΕΠΙΤΕΛΟΥΣ** η αύξηση και στους ανωτέρω δικαιούχους άτομα με αναπηρία.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |